
KOMISSION TIEDONANTO
EUROOPAN PARLAMENTILLE

Euroopan unionin toiminnasta tehdyn sopimuksen 294 artiklan 6 kohdan mukaisesti
direktiivin 2014/59/EU muuttamisesta varhaisen tilanteeseen puuttumisen toimenpiteiden, kriisinratkaisuedellytysten ja kriisinratkaisutoimien rahoituksen osalta sekä direktiivin 2014/24/EU muuttamisesta kriisinratkaisun arvostuspalvelujen osalta annetun Euroopan parlamentin ja neuvoston direktiivin hyväksymiseen
(ETA:n kannalta merkityksellinen teksti)
1.	Tausta
	Päivä, jona ehdotus on toimitettu Euroopan parlamentille ja neuvostolle
(asiakirja COM(2023) 227 final – 2023/0112 COD):
	19.4.2023.

	Päivä, jona Euroopan talous- ja sosiaalikomitea on antanut lausuntonsa:
	13.7.2023.

	Päivä, jona Euroopan parlamentti on vahvistanut ensimmäisen käsittelyn kantansa:
	24.4.2024.

	Päivä, jona muutettu ehdotus on toimitettu:
	–

	Päivä, jona neuvoston kanta on vahvistettu:
	5.3.2026.


2.	Komission ehdotuksen tavoite
Komissio ehdotti kriisinhallinta- ja talletussuojakehyksen uudistamiseksi neljän muutossäädöksen pakettia. Lainsäätäjät hyväksyivät direktiiviin 2014/59/EU omia varoja ja hyväksyttäviä velkoja koskevan vähimmäisvaatimuksen tiettyjen näkökohtien osalta ehdotetut muutokset (COM/2023/229 final) erikseen direktiivinä (EU) 2024/1174. Kolmessa muussa säädöksessä ehdotettiin muutoksia direktiiviin 2014/59/EU, asetukseen (EU) 806/2014 ja direktiiviin 2014/49/EU. 
Kriisinhallinta- ja talletussuojakehystä koskevan ehdotuksen yleisinä tavoitteina on ollut parantaa rahoitusvakautta ja veronmaksajien rahojen suojaa, suojata reaalitaloutta pankkien kaatumisten vaikutuksilta ja vahvistaa edelleen tallettajien suojaa. Ehdotuksella nämä tavoitteet pyritään saavuttamaan parantamalla kriisinhallintavälineitä, joilla hallitaan pienten ja keskisuurten pankkien kaatumista. Tärkein keino tämän tavoitteen saavuttamiseksi on antaa kriisinratkaisuviranomaisille mahdollisuus rahoittaa siirtostrategian täytäntöönpanoa talletussuojajärjestelmien varoilla tapauksissa, joissa pankin sisäinen tappionkattamiskyky ei riitä kriisinratkaisurahaston käyttöön.
3.	Huomautukset neuvoston kannasta
[bookmark: _Hlk221530109]Ensimmäisessä käsittelyssä vahvistettu neuvoston kanta direktiivin 2014/59/EU ehdotettuihin muutoksiin vastaa täysin Euroopan parlamentin ja neuvoston välillä 25. kesäkuuta 2025 saavutettua poliittista yhteisymmärrystä. Komissio kannattaa tätä yhteisymmärrystä. Kyseinen yhteisymmärrys sisältää direktiivin 2014/59/EU osalta seuraavat keskeiset kohdat:
1. Yleisen edun arviointia muutetaan edellyttämällä, että kriisinratkaisuviranomaiset asettavat pankin kriisinratkaisuun, jos jokin kriisinratkaisutavoitteista on vaarassa ja jos kriisinratkaisutavoitteita ei saavutettaisi suorittamalla pankin likvidaatio tavanomaisella maksukyvyttömyysmenettelyllä. 
Talletussuojajärjestelmien käyttöön kriisinratkaisussa liittyvää pienimmän kustannuksen testiä yksinkertaistetaan rajoittamalla talletussuojajärjestelmien toimet suojattujen talletusten bruttomäärään. Nykyinen suojattujen talletusten erityinen etuoikeusasema säilytetään yksinkertaisemmassa kolmitasoisessa velkojien hierarkiassa. 
Talletussuojajärjestelmien käyttöä kriisinratkaisun rahoituksessa koskeviin sääntöihin sovelletaan selkeää järjestystä, suojatoimia ja taakanjakoa koskevia vaatimuksia, joilla varmistetaan, että pankkien sisäinen tappionkattamiskyky pysyy ensisijaisena puolustuslinjana ja että veronmaksajien rahoja suojellaan hyvin. 
4.	Päätelmä
Komissio kannattaa toimielinten välisten neuvottelujen tuloksia ja voi näin ollen hyväksyä neuvoston ensimmäisen käsittelyn kannan.

